Il-ftehim li kien sar bejn il-Gvern Malti u s-Sante Sede dwar iż-żwieġ ser ikun rivedut bi ftehim ġdid li sorsi infurmati qalu lil tvm.com.mt ser ikun iffirmat nhar it-Tnejn bejn il-Gvern u r-rapprezentanti tal-Vatikan. Il-ftehim kien gie iffirmat fi Frar tal-1993 bejn il-Ministru Guido Demarco u n-Nunzju Appostoliku Pier Luige Celata u fih 11-il artiklu. L-iskop ewlieni tar-revizzjoni tal-ftehim tal-1993 huwa li t-Tribunal tal-Knisja ma jibqax superjuri għall-Qorti Ċivili f’kawżi dwar in-nullità taż-żwieġ. Sorsi qrib in-Nunzjatura qalu li l-ftehim il-ġdid ser jiġi issiggillat nhar it-Tnejn wara li l-Vatikan ta l-approvazzjoni finali tiegħu għal qbil li ntlaħaq fin-negozjati bejn iż-żewg naħat. Huwa mifhum li bil-ftehim ser ikun iffirmat mill-Ministru tal-Affarijiet Barranin George Vella u min-Nunzju Appostoliku Aldo Cavalli, il-qrati ċivili mhux ser ikunu imwaqfa milli jkompli jisimgħu kawżi dwar in-nullità taż-żwieg jekk it-talba għan-nullità tkun tresqet ukoll quddiem it-tribunal tal-knisja. L-ewwel kuntatti formali għar-revizzjoni tal-ftehim bdew fl-24 ta’ Ġunju li għadda waqt żjara fil-Vatikan mill-Prim Ministru Joseph Muscat. Fi tmiem taħdidiet mal-Papa Franġisku u mas-Segretarju tal-Istat tal-Vatikan ta’ dakinhar il-Kardinal Tarcisio Bertone, Dr Muscat kien qal li hemm ir-rieda min-naħa tal-Vatikan li jkun hemm bidla f’dan il-ftehim. Kien ħabbar it-twaqqif ta’ kummissjoni b’żewġ membri minn kull naħa bil-għan li r-reviżjoni tal-ftehim issir, fi kliem Dr Muscat, “mingħajr dewmien żejjed”. In-negozjati dwar il-ftehim bdew ftit wara ż-żjara li l-Prim Ministru fil-Vatikan. Fit-taħdidiet il-Gvern kien rappreżentat mis-Segretarju Parlamentari Owen Bonnici u l-Avukat Ġenerali Peter Grech waqt li għan-naħa tal-knisja ħadu sehem l-Isqof Awziljarju Charles Scicluna u l-Isqof ta’ Ghawdex Mario Grech li minn dak iż-żmien inħatar bħala President tal-Konferenza Episkopali.